06/05/2021 | Administración LocalMunicipal
Santiago de Compostela
Secretaría Xeral
Decreto da Alcaldía regulador da estrutura orgánica da asesoría xurídica do Concello de Santiago de Compostela

ANUNCIO A Alcaldía, en data 23 de abril de 2021, ditou o decreto regulador da estrutura orgánica e funcional básica da Asesoría Xurídica. Complementario do decreto regulador da estrutura orgánica e funcional básica da administración municipal executiva do Concello de Santiago de Compostela, que é do seguinte teor: “Decreto regulador da estrutura orgánica e funcional básica da Asesoría Xurídica. Complementario do decreto de estrutura do Concello de Santiago de Compostela. ANTECEDENTES A Lei 57/2003, do 16 de decembro, de medidas para a modernización do goberno local, aprobou un importante conxunto de reformas do réxime local contido na Lei 7/1985, do 2 de abril, reguladora das bases do réxime local (en adiante LRBRL). Entre estas medidas destaca a adición dun título X á Lei 7/1985, do 2 de abril, no que se establece un novo modelo orgánico-funcional para os municipios de gran poboación, regulándose os seus órganos necesarios (pleno, comisión do pleno, alcalde, tenentes de alcalde e xunta de goberno local), os órganos superiores e directivos, a división territorial en distritos, os mecanismos de participación cidadá, o consello social da cidade, etc. A Alcaldía con datas 17 e 21 de xuño de 2019 e 25 de setembro de 2020 ditou os correspondentes decretos de delegación de competencias, establecendo as áreas de organización do Goberno Municipal. Unha vez ditadas os anteditos decretos, e ao amparo das atribucións conferidas ao efecto polo artigo 124.4. k da Lei LRBRL, así como artigo 32 e Disposición adicional segunda do Regulamento Orgánico de Goberno e Administración do Concello de Santiago de Compostela (ROGA), a Alcaldía ten ditado, con data 13 de novembro de 2020, o Decreto regulador da estrutura orgánica e funcional básica da Administración municipal executiva do Concello de Santiago de Compostela; que contempla, entre outros aspectos, os órganos directivos de incorporación legalmente obrigatoria así como outros de previsión potestativa. O presente Decreto ten por obxecto a fixación da estrutura orgánica e funcional básica da Asesoría Xurídica da administración municipal, e por tanto, opera como un complemento do xa disposto no devandito Decreto da Alcaldía de 13 de novembro de 2020, e de forma paralela ao Decreto de Alcaldía sobre competencias do persoal directivo. Asemade, o presente Decreto, como se exporá a continuación, dítase, ao abeiro do disposto ao efecto na normativa de xeral de aplicación, así como na regulamentación orgánica municipal e consonte ao Regulamento de Organización e Funcionamento da Asesoría Xurídica. CONSIDERACIÓNS XURÍDICAS O artigo 130.1. B) da LBRL establece que son órganos directivos: a) Os coordinadores xerais de cada área ou concellería. b) Os directores xerais ou órganos similares que culminen a organización administrativa dentro de cada unha das grandes áreas ou concellerías. c) O titular do órgano de apoio á Xunta de Goberno Local e ao concelleiro-secretario da mesma. d) O titular da asesoría xurídica. e) O Secretario xeral do Pleno. f) O interventor xeral municipal. g) No seu caso, o titular do órgano de xestión tributaria. Mediante acordo do Pleno de 2 de marzo de 2020 (BOP do 3.04.2020), aprobouse definitivamente o Orzamento Xeral e o Cadro de Persoal para o exercicio 2020. No que respecta a este último, encadrados dentro do apartado “ÓRGANOS DIRECTIVOS ARTIGO 130 LEI 7/1985, DO 2 DE ABRIL, REGULADORAS DAS BASES DO RÉXIME LOCAL E DA LEI 57/2003, DE 16 DE DECEMBRO, DE MEDIDAS DE MODERNIZACIÓN DO GOBERNO LOCAL”, inclúense, no que agora afecta, como órgano diretivo: – 1 Vicedirección da Asesoría Xurídica. Grupo A1. Con posterioridade, ditouse o Decreto da Alcaldía regulador da estrutura orgánica e funcional básica da Administración Municipal executiva do Concello de Santiago de data 13 de novembro de 2020. O decreto distingue entre os órganos directivos de incorporación legalmente obrigatoria –Vicesecretaría (titular do órgano de apoio á XGL), Intervención Xeral Municipal, Tesourería, Dirección da Asesoría Xurídica e Órgano de Xestión Orzamentaria e Contabilidade– e os “órganos directivos de previsión potestativa e amparada, en todo caso, pola normativa antedita, e nos supostos en que así se ten considerado necesario por razón de amplitude e complexidade funcional”, aos que denomina Direccións de Área, enumerando as seguintes: Urbanismo; Benestar Animal e Servizos Básicos Comunitarios; Seguridade e Mobilidade; e RRHH, Avaliación, Modernización e Réxime Interior. Resulta obrigado traer a colación o ROGA, que no seu artigo 26. c), relativo a “Áreas de goberno e estrutura”, dispón o seguinte: “Estrutura e organización das áreas de goberno: a determinación da estrutura e organización de cada área de goberno corresponde ao alcalde mediante decreto. Para exercer as competencias e desenvolver as funcións de goberno e administración que lles correspondan, as áreas de goberno, poderán contar con coordinadores xerais, secretaría xeral técnica ou similar e poderanse estruturar con tendencia homoxénea a través de direccións de área, xerais ou órganos similares, que poderán organizarse pola súa vez en servizos, departamentos, seccións, e outras unidades inferiores ou asimiladas. Estas unidades administrativas tamén poderán depender directamente da coordinación xeral.” O inicial deseño da estrutura realizado polo Decreto de Alcaldía do 13 de novembro do 2020 establecía os elementos centrais da mesma, a nivel de dirección e coordinacións. O decreto de estrutura tiña por finalidade –ao ser cuestión que compete ao alcalde– o establecemento das Direccións de Área que, xunto cos órganos directivos de previsión legal e obrigatoria, entre os que se atopa a Asesoría Xurídica, integran as áreas de goberno. O ROGA tamén acolle esta distinción ao regular en capítulos diferenciados dentro do Título III o réxime dos Directores Xerais, Áreas ou similares –capítulo IV– e o réxime da Asesoría Xurídica –Capítulo V–. É dicir, a Vicedirección da Asesoría Xurídica, incluída no cadro de persoal como órgano directivo municipal polo devandito acordo plenario, non se encadra na estrutura das direccións de área, senón na Dirección da Asesoría Xurídica, respecto da cal, o decreto de estrutura limítase a mencionala, pero non especifica a súa cualificación dentro da estrutura (se é órgano directivo ou non). Todo elo, en lóxica consonancia co disposto no Regulamento de organización e funcionamento da asesoría xurídica, que no seu artigo 4.3 prevé tamén a posibilidade desta figura. Polo tanto, ao abeiro do artigo 26. c) do ROGA e á vista das disposicións municipais, non existe obstáculo para que na Asesoría Xurídica coexistan dous órganos directivos –dos referidos no artigo 130.1. B) da LBRL– xerarquicamente dependentes: a Dirección da Asesoría Xurídica e a Vicedirección da mesma. Así pois, de cara ao desenvolvemento pleno da estrutura municipal, resulta preciso establecer o último nivel directivo dos creados e previstos en toda a normativa precitada así como nos acordos plenarios deste Concello, esgotando desta forma a regulación precisa da estrutura municipal. Por todo o exposto, e no uso das atribucións legalmente conferidas a esta Alcaldía polos apartados b) e k) do artigo 124.4 da LBRL, artigo 124.5 da antedita Lei, así como as restantes disposicións normativas concordantes, RESOLVO: PRIMEIRO.–Aprobar o desenvolvemento da estrutura orgánica da Asesoría Xurídica, segundo se indica: 1.–Estrutura da Asesoría Xurídica. A Asesoría Xurídica queda configurada por dous órganos directivos con relación de dependencia xerárquica, consonte á seguinte estrutura: – Dirección da Asesoría Xurídica – Vicedirección da Asesoría Xurídica A organización do restante persoal que presta servizos no departamento axustarase ao previsto na relación de postos de traballo e no cadro de persoal.2.–Vicedirección da Asesoría Xurídica e funcións. O volume de traballo, a especialización do mesmo, e moi especialmente a responsabilidade que leva aparellada a función de control e asesoramento xurídico fan desexable o establecemento definitivo da estrutura deste departamento axial na administración municipal e que se atopa incardinado na Alcaldía da mesma. Así pois, vense a establecer, á imaxe das administracións do estado e das comunidades autónomas, así como de moitos municipios de gran poboación, que a Vicedireccion da Asesoría, creada en acordo Plenario de 2 de marzo de 2020, será un órgano directivo de creación potestativa, dependente da Dirección da Asesoría xurídica –órgano necesario por Lei–. Alén da súa existencia e a súa dependencia orgánica e funcional da Dirección da Asesoría, as súas competencias serán as establecidas na normativa de aplicación (Regulamento de Organización e Funcionamento da Asesoría Xurídica) así como na RPT e decretos de competencias que poidan ditarse, podendo citarse, entre outras as seguintes: a) Substitución da Dirección da Asesoría Xurídica nos casos de vacante, ausencia ou enfermidade. b) Fixación dos criterios xerais de interpretación xurídica do ordenamento, co fin de homoxeneizar a actuación dos órganos da Administración municipal. c) Asesoramento facultativo verbal ou por escrito á Alcaldía, á Xunta de Goberno e aos órganos superiores ou directivos do Concello. d) Distribución do asuntos entre o persoal letrado da Asesoría Xurídica, consonte o criterio fixado pola Dirección. e) Informe e proposta sobre a conveniencia de promover, se é o caso, cantos recursos tendan a manter a autonomía e as competencias municipais. Disposición transitoria As previsións contidas neste Decreto que requiran, para a súa efectiva e formal materialización, de adecuacións na RPT municipal e/ou orzamentarias, non resultarán aplicables ata que estas se teñan realizado, con arranxo ao procedemento correspondente. SEGUNDO.–Este decreto terá efectos dende o dia seguinte á data da súa aprobación, sen prexuízo da súa publicación no Boletín Oficial da Provincia e do previsto na súa disposición transitoria.” Santiago de Compostela, 23 de abril de 2021. O alcalde Xosé A. Sánchez Bugallo